Nieu-Seeland Duitsland Beeste Kweekhuisgasse Navorsing MooLoo
Die MooLoo-konsep verwys na 'n spesiale hokkie, of toilet, wat gebruik word om die diere se urine, wat in stikstofoksied verander as dit met grond in aanraking kom, te versamel en te behandel.
Dit word gereken dat ongeveer 10% van alle kweekhuisgasse van beeste afkomstig is en beeste ongeveer 30 liter urine per dag uitskei.
Só gaan navorsers te werk
Navorsers het in 'n laboratorium in Dummerstorf, Duitsland, gepoog om 16 beeste te leer hoe om die hokkie, of MooLoo, te gebruik.
Die diere is in die hokkie geplaas en is beloon met kos wanneer hulle geürineer het. Hulle is daarna in 'n gebied langs die MooLoo geplaas en ook beloon wanneer hulle in die hokkie gaan urineer het. As die diere langs die hokkie geürineer het, is hulle vir drie sekondes met water bespuit as 'n straf.
Hierdie proses van beloning en straf is oor 'n tydperk herhaal, en groot was die navorsers se verbasing toe 11 van die beeste na slegs 10 opleidingsessies (15 dae) die gewoonte aangeleer het om die MooLoo te gebruik.
Volgens Lindsay Matthews, 'n dieregedragspesialis by Nieu-Seeland se Auckland Universiteit, is 'n soortgelyke proses gebruik as wanneer jong kindertjies geleer word om 'n potjie te gebruik.
Jan Langbein, mede-ouditeur van die studie en dieresielkundige, sê daar is 'n algemene opvatting dat beeste nie in staat is om urinering of ontlasting te beheer nie. Hierdie opvatting is egter deur die studie weerlê. "Beeste net soos baie ander diere of plaasdiere, is egter baie slim en hulle kan gedrag baie vinnig aanleer," verduidelik Langbein.